陪諸公登南樓啜新茶家弟出建除體詩諸公既和余因次韻
作者：陳與義
朝代：宋

paragraphs: 建康九醞羙，侑以八品珍。
除瘴去熱惱，與茶不相親。
滿月墮九天，紫面光磷磷。
平生酪奴謗，脈脈氣未申。
定論得公詩，雅號知凝神。
執持甘露椀，未覺有等倫。
破睡及四座，愧我非嘉賓。
危樓與世隔，萬事不及唇。
成公方坐嘯，賞此玉花勻。
收杯未要忙，再試晴天雲。
開口得一笑，茲遊念當頻。
閉眼歸默存，助發梨棗春。